Helikopter stort neer: Oorledenes se name bekendDie ongelukstoneel. Foto: Verskaf Die name van twee mense wat Woensdag gesterf het toe ŉ helikopter tussen Delmas en Ogies in Mpumalanga neergestort het, is bekendgemaak. Brig. Leonard Hlathi, woordvoerder van die polisie, het bevestig Bertie Truter (56) en sy werknemer, Oupa Pieter Ntuli (36), het in die ongeluk, omstreeks 11:30, gesterf. Hlathi het gesê Truter en Ntuli het in ŉ Robinson R44-helikopter gevlieg toe die helikopter oor Truter se plaas neergestort het. “Volgens ooggetuies het die stert van die helikopter afgebreek wat die helikopter laat tol het. Die helikopter het in die veld neergestort en in vlamme uitgebars. Die vlieënier sowel as die passasier is op slag dood,” het Hlathi gesê. Kabelo Ledwaba, woordvoerder van die burgerlugvaartowerheid, het vroeër die ongeluk aan Maroela Media bevestig en gesê meer inligting sal later bekendgemaak word. Russel Meiring, woordvoerder van ER24, het gesê paramedici is na die toneel ontbied, maar albei insittendes in die wrak van die helikopter het reeds aan hul beserings beswyk toe paramedici by die toneel aankom. Die ongelukstoneel. Foto: Verskaf